​ທ. ພອມ​ພຽວ ຕ່າວ​ປີ້ນ ນະ​ໂຍ​ບາຍ ສ​ຫລ ໂດຍ​ປະ​ກາດ​ວ່າ ພື້ນ​ທີ່​ຕັ້ງ​ຖິ່ນ​ຖານ​ຂອງ​ຊາວ​ຢິວ 'ບໍ່​ສອດ​ຄ່ອງ​ກັບ​ກົດ​ໝາຍ​ສາ​ກົນ'
ທ່ານ​ພອມ​ພຽວ ໄດ້​ກ່າວ​​ວ່າ ການ​ຫັນ​ປ່ຽນ​​ນະ​ໂຍ​ບາຍຂອງ​ວັນ​ຈັນວ​ານນີ້ ບໍ່​ໄດ້​ໝາຍ​ຄວາມ​ວ່າ ສະ​ຫະ​ລັດ ໄດ້​ຕັດ​ສິນ​ໃຈ​ໄປ​ແລ້ວ ໃນ​ເວ​ລານີ້ ກ່ຽວ​ກັບ​ສະ​ຖາ​ນະ​ພາບ​ຂອງ​ເຂດ West Bank
ຄະນະລັດຖະບານທ່ານທຣຳ ໄດ້ປະຖິ້ມນະໂຍບາຍຂອງສະຫະລັດ ທີ່ມີມາ 40 ປີ ຊຶ່ງໄດ້ປະກາດພື້ນທີ່ຕັ້ງຖິ່ນຖານໃໝ່ຂອງຊາວຢິວອິສຣາແອລ ຢູ່ໃນເຂດ ຝັ່ງຕາເວັນຕົກຂອງແມ່ນ້ຳຈໍແດັນ ຫຼື West Bank ທີ່ອິສຣາແອລ ໄດ້ເຂົ້າຄຸ້ມຄອງນັ້ນວ່າ “ບໍ່ສອດຄ່ອງກັບກົດໝາຍສາກົນ ” ລັດຖະມົນຕີວ່າການຕ່າງປະເທດຂອງສະຫະລັດ ທ່ານໄມຄ໌ ພອມພຽວ ໄດ້ກ່າວໃນວັນຈັນວານນີ້ ວ່າ ການປະກາດເຊັ່ນນັ້ນ ບໍ່ໄດ້ເຮັດໃຫ້ “ມີຄວາມກ້າວໜ້າທີ່ສົ່ງຜົນໃຫ້ມີສັນຕິພາບ ” ທ່ານໄດ້ກ່າວອີກວ່າ “ຄວາມເປັນຈິງແທ້ໆ ກໍແມ່ນວ່າ ຈະບໍ່ມີການແກ້ໄຂດ້ານລະບົບຍຸຕິທຳເລີຍ ຕໍ່ບັນຫາຂັດແຍ້ງນີ້ ແລະຂໍ້ໂຕ້ແຍ້ງທັງຫຼາຍ ກ່ຽວກັບວ່າ ຜູ້ໃດເປັນຜູ້ຖືກ ແລະຜູ້ໃດເປັນຜູ້ຜິດ ໃນຂະນະທີ່ເລື້ອງດ້ານກົດໝາຍສາກົນ ຈະບໍ່ສາດມານຳມາຊຶ່ງສັນຕິພາບໄດ້ ” ທ່ານພອມພຽວ ໄດ້ກ່າວວ່າ ການຫັນປ່ຽນນະໂຍບາຍຂອງວັນຈັນວານນີ້ ບໍ່ໄດ້ໝາຍຄວາມວ່າ ສະຫະລັດ ໄດ້ຕັດສິນໃຈໄປແລ້ວ ໃນເວລານີ້ ກ່ຽວກັບສະຖານະພາບຂອງເຂດ West Bank ໂດຍກ່າວວ່າ ຄຳຖາມດັ່ງກ່າວນັ້ນ ເປັນພາກສ່ວນນຶ່ງ ຂອງຂໍ້ຕົກລົງສັນຕິພາບຂັ້ນສຸດທ້າຍ ນາຍົກລັດຖະມົນຕີຂອງອິສຣາແອລ ທ່ານເບັນຈາມິນ ເນຕັນຢາຮູ ຜູ້ທີ່ກຳລັງຕໍ່ສູ້ເພື່ອການຢູ່ລອດທາງດ້ານການເມືອງຂອງທ່ານຢູ່ນັ້ນ ຫຼັງຈາກທີ່ບໍ່ສາມາດຈັດຕັ້ງລັດຖະບານຊຸດໃໝ່ ສອງຄັ້ງໃນປີນີ້ ກໍໄດ້ມີຄວາມຍິນດີ ນຳການປະກາດດັ່ງກ່າວຂອງສະຫະລັດ ທ່ານກ່າວວ່າ ຄະນະລັດຖະບານທ່ານທຣຳ ກຳລັງເຮັດໃຫ້ “ປະຫວັດສາດທີ່ຜິດ” ຖືກຕ້ອງ ດ້ວຍການສະໜັບສະໜຸນ “ຄວາມຈິງ ແລະຄວາມຍຸຕິທຳ ” ອ່ານຂ່າວນີ້ຕື່ມ ເປັນພາສາອັງກິດ